Document ID: 31981D0298

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Απριλίου 1981
περί εγκρίσεως του προγράμματος σχετικά με την επιτάχυνση της γεωργικής αναπτύξεως της Δυτικής Ιρλανδίας σύμφωνα με τον κανονισμό (ΕΟΚ) αριθ. 1820/80 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(81/298/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1820/80 του Συμβουλίου της 24ης Ιουνίου 1980 περί της επιταχύνσεως της γεωργικής αναπτύξεως στις μειονεκτικές περιφέρειες της Δυτικής Ιρλανδίας (1), και ιδίως το άρθρο 3,
Εκτιμώντας:
ότι στις 3 Μαρτίου 1981 η ιρλανδική κυβέρνηση ανακοίνωσε το πρόγραμμα περί επιταχύνσεως της γεωργικής αναπτύξεως της δυτικής Ιρλανδίας·
ότι το εν λόγω πρόγραμμα περιλαμβάνει όλα τα πληροφοριακά στοιχεία, τις διατάξεις και τα μέτρα που απαριθμούνται στο άρθρο 2 του κανονισμού (ΕΟΚ) αριθ. 1820/80 και διασφαλίζουν ότι οι στόχοι του εν λόγω κανονισμού δύνανται να επιτευχθούν·
ότι, εν τούτοις, όσον αφορά τον προσανατολισμό της παραγωγής που προβλέπεται στον τίτλο IV του εν λόγω κανονισμού, οι προϋποθέσεις, οι οποίες προβλέπονται από το πρόγραμμα για να ευνοηθεί ιδίως η εκτροφή βοοειδών που προορίζονται για την παραγωγή κρέατος ή/καί η εκτροφή προβατοειδών, δεν είναι αρκετές για να διασφαλίσουν αυτό το στόχο του προσανατολισμού· ότι, ως εκ τούτου, πρέπει να συμπληρωθούν οι προϋποθέσεις αυτές ·
ότι, επί πλέον, πρέπει να προσδιορισθούν επακριβώς οι ενισχύσεις στις επενδύσεις που δύνανται να χορηγηθούν στους γεωργούς που αφορά αυτό το πρόγραμμα·
ότι ζητήθηκε η γνώμη της επιτροπής του ΕΓΤΠΕ επί των χρηματοδοτικών θεμάτων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το πρόγραμμα σχετικά με την επιτάχυνση της γεωργικής αναπτύξεως της Δυτικής Ιρλανδίας, το οποίο ανακοινώθηκε στις 3 Μαρτίου 1981 από την ιρλανδική κυβέρνηση σύμφωνα με τον κανονισμό (ΕΟΚ) αριθ. 1820/80.
2. Η έγκριση του προγράμματος υπόκειται στους εξής όρους:
- το σχέδιο για την υλική βελτίωση εκμεταλλεύσεως, που αναφέρεται στο άρθρο 10 παράγραφος 1 υπό δ, δεικνύει ότι, μετά την πραγματοποίηση των επενδύσεων που προβλέπονται στο σχέδιο, το τμήμα των πωλήσεων που προέρχεται από την παραγωγή βοείου και προβείου κρέατος σε σχέση με τις πωλήσεις των ζωικών προϊόντων της εκμεταλλεύσεως δεν μειώνεται,
- το ύψος των ενισχύσεων σε κεφάλαιο, που χορηγήθηκαν για τις επενδύσεις που προβλέπονται στο σχέδιο, αυτό δεν υπερβαίνει το ισοδύναμο ύψος της ενισχύσεως που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 1820/80,
- οι ενισχύσεις στις επενδύσεις, οι οποίες χορηγήθηκαν μεταγενέστερα στους κατόχους εκμεταλλεύσεων που είχαν λάβει τις ενισχύσεις στις επενδύσεις που προβλέπονται στο πρόγραμμα και δεν εφαρμόζουν σχέδιο αναπτύξεως δυνάμει του άρθρου 4 της οδηγίας 72/159/ΕΟΚ, δεν υπερβαίνουν εκείνες που προβλέπονται στο άρθρο 12 της οδηγίας 75/268/ΕΟΚ ή στο άρθρο 14 παράγραφος 2 πρώτο εδάφιο της οδηγίας 72/159/ΕΟΚ.
Άρθρο 2
Η παρούσα απόφαση απευθύνεται στην Ιρλανδία.
Έγινε στις Βρυξέλλες, στις 14 Απριλίου 1981.

Labels: 18
15
19
6